Bengt Klasson Horn

Bengt Klasson Horn af Åminne (10. november 1623 Vikhus – 7. veebruar 1678 Riia) oli Rootsi poliitik ja väejuht, vabahärra. 

Bengt Horni vanemad olid riiginõunik ja Åminne vabahärra Klas Kristersson Horn (1587–1651) ning Sigrid Oxenstierna (1590–1644), kelle vend Bengt Oxenstierna (1591–1643) ja poolvend Gabriel Oxenstierna (1586–1656) olid kõrgetel ametikohtadel Eesti, Liivi- ja Ingerimaal. Tema vend Krister Klasson Horn (1622–1692) oli samuti riigitegelane, vanaisa Krister Klasson Horn (1554–1612) oli Rootsi saadik Täyssinä rahu sõlmimisel ja vanavanaisa Klas Kristersson Horn (1518–1566) Viiburi asehaldur ja admiral, kes sai 1561. aastal Åminne ehk Joensuu mõisa vabahärra tiitli. 

Bengt Horn õppis Upsala (1636) ja Tartu ülikoolis (1638)Horn, Bengt (1623-1678), akatemiasampo.fi, reisis Hollandisse, Itaaliasse ja Rooma, kust naasis 1646. aastal.

1647. aastal määrati Horn Blå rügemendi kapteniks, 1653 ülendati ooberstiks ja 1656 kindralmajoriks. 1654. aastast Hallandi kuberner. 1656. aastast oli ta Eestimaa kuberner, 1660 sai riiginõunikuks ja juhtis 1661. aastal Rootsi delegatsiooni Kärde rahu sõlmimisel. 

Aastatel 1672–1674 oli Horn Eestimaa kindralkuberner, 1674 Svea õuekohtu president ja 1677 ülendati feldmarssaliks.

Åminne vabahärrale Bengt Hornile kuulusid Ekebyholmi loss Norrtäljes, Koivaliina (Adsel), Mustiala (Tammela), Viki (Wijk), Edshammari (Edsshammer), Ridö (Ryda), Djursö (Diurssöö), Frössviki (Frösswyck) ja teised mõisad. Heinrich Göseken: Manuductio ad Linguam Oesthonicam..., Reval : Adolph Simon, 1660 Digitaalselt

Perekond
Horn abiellus 20. novembril 1652 Stockholmi lossis vabapreili Margareta Sparrega (1631–1660), kes oli maamarssal Lars Eriksson Sparre (1590–1644) ja Märta Banéri (1593–1638) tütar.

16. septembril 1662 abiellus ta Stockholmis vabapreili Ingeborg Banériga (1641–1675), kes oli riiginõunik Axel Gustafsson Banéri (1594–1642) ja tema kolmanda abikaasa Carin Nilsdotter Bielke tütar. Abielust sündis
Ture Sigismund Horn (1674–1724), Hallandi garnisonirügemendi (Horni rügement, rootsi k. Garnisonsregementet i Halland) ülem

Tema kolmas abikaasa oli 11. oktoobrist 1677 vabapreili Margareta Bielke (1653–1726), kes oli Tartu õuekohtu presidendiBielke, Gustaf (1618-1661), akatemiasampo.fi Gustaf Bielke (1618–1661) ja Maria Elisabet Sparre (1623–1662) tütar.

Viited

Välislingid
Bengt Horni korraldused Eesti Ajalooarhiivi fondides
Sugupuu
Elulugu Nordisk familjebok, 1883, lk 1508-1509
Elulugu Svenskt biografiskt handlexikon, 1906, lk 514-515

Kategooria:Rootsi Eestimaa kindralkubernerid
Kategooria:Rootsi feldmarssalid
Bengt Klasson
Kategooria:Sündinud 1623
Kategooria:Surnud 1678